La Fira de Comerç i Turisme torna al Port de Sagunt
25 d’abril 2023

![](/media/tywbsm5u/img_8944_c.jpg?width=850&height=566.6666666666666)

La XXX edició de la Fira de Comerç i Turisme se celebrarà el pròxim 5, 6 i 7 de maig en el Triangle Umbral del Port de Sagunt. Este esdeveniment de suport i dinamització al sector comercial, així com de potenciació del turisme a Sagunt està organitzat per l'Asociación de Comerciantes i Profesionales Puerto Sagunto (ACPS) en col·laboració amb la Regidoria de Comerç i Mercats.

Durant la presentació d'esta XXX edició, l'alcalde de Sagunt, Darío Moreno, ha recordat que el comerç de proximitat i la voluntat de tirar avant intrínseca als xicotets comerciants formen part de la identitat de Sagunt. Així mateix, ha valorat el treball d'ACPS: **«Són 30 anys portant cap avant una fira que pretén donar visibilitat al comerç de proximitat, que és un dels principals problemes del sector. Així que són d'agrair tot estos tipus d'accions que milloren la visibilitat del comerç local i fomenten el replantejament dels nostres hàbits de consum».**

Seguint amb la tradició dels anys anteriors, la temàtica de la XXX edició de la Fira de Comerç i Turisme serà marinera i en el Triangle Umbral s'instal·laran casetes de fusta en les quals els participants en l'esdeveniment comercial presentaran als assistents els productes i servicis que oferixen.

La regidora de Comerç i Mercats, Ana María Quesada, també s'ha mostrat agraïda amb l'ACPS per l'organització de l'esdeveniment i ha recordat el paper col·laborador que ha tingut l'Ajuntament: **«Esta fira comercial la subvenciona l'ajuntament amb uns 12.000 euros aproximadament, i estem encantats perquè volem promocionar el sector i portar l'activitat comercial al carrer».** Per la seua banda, el president de l'Asociación de Comerciantes y Profesionales Puerto Sagunto, Marcelo Cuadros, ha detallat les diferents activitats que es realitzaran durant la fira i ha manifestat la importància d'esta mena d'iniciatives: **«És una manera de promocionar el comerç, ja que els xicotets comerciants tenen la possibilitat d'exposar els seus productes i la gent els pot conéixer amb major detall».**

![](/media/0z5btpo0/img_8900_c2.jpg?width=850&height=566.6666666666666)  
L'ACPS ha organitzat una actuació musical per a l'acte d'obertura de la Fira de Comerç i Turisme, que serà el divendres 5 de maig a les 18 hores. El dissabte 6 de maig la fira obrirà les portes des de les 11 i a les 18 hores se celebrarà una actuació per a tots els públics. Cal esmentar que durant les dos primeres jornades la fira estará oberta fins a les 24 hores. L'horari de l'últim dia, el diumenge 7 de maig, serà des de les 11 fins a les 20 hores, i durant eixa vesprada es podrà gaudir d'un espectacle de ball de sevillanes.

En relació amb les activitats programades per al públic infantil, el 6 de maig se celebrarà un concurs de dibuix a les 17 hores. Així mateix, tant el 6 com el 7 de maig entre les 11:30 i les 13:30 hores es desenvoluparan tallers de cuina marinera.

![](/media/hnjjxnpf/cartel-feria-comercio-2023_c.jpg?width=561.8806306306307&height=850)

*   [](http://www.facebook.com/sharer.php?u=https://aytosagunto.es/va/actualitat/la-fira-de-comerc-i-turisme-torna-al-port-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/la-fira-de-comerc-i-turisme-torna-al-port-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-fira-de-comerc-i-turisme-torna-al-port-de-sagunt/ "Linked In")
*   [](mailto:?body=https://aytosagunto.es/va/actualitat/la-fira-de-comerc-i-turisme-torna-al-port-de-sagunt/)